## Potpredsjednik Vlade Crne Gore Duško Marković

## Obraćanje javnosti na konferenciji za medije nakon 167. sjednice Vlade CG

## Podgorica, 28. 07. 2016.

### (Stenogram)

Današnji istup lidera građanskog pokreta URA Žarka Rakčevića, ali i najave gospodina Krivokapića da će aktuelizovati izlazak iz Vlade izbornog povjerenja, ne doprinose ostvarivanju cilja na kojem smo mukotrpno zajedno radili mjesecima.

Zajedno smo, kroz Sporazum i Lex specialis radili na stvaranju uslova za fer i slobodne izbore koji će legitimitet buduće vlade, ko god je činio i kako god ona personalno izgledala, učiniti nespornim. Na taj način, stvorili bismo uslove za nesmetan rad, rad neopterećen prikupljanjem dnevno-političkih poena i stvorili pretpostavke za efikasno sprovođenje vladinih politika u svim oblastima koje bi za cilj imale bolji život svih naših građana.

Ulazak opozicije u vladu imao je, možemo reći, dvije dimenzije

Opozicioni ministri i drugi njihovi predstavnici koji su u državne i lokalne organe ušli „po dubini“ primarno su željeli da kontrolišu korišćenje državnih resursa u vrijeme predizborne kampanje kako se oni ne bi zloupotrebljavali u partijske svrhe. Vjerujem da su se do sada uvjerili da su apsolutno neosnovane njihove optužbe na ovu temu, godinama upućivane na račun DPS-a i korišćene kao opravdanje za poraz na izborima.

Druga dimenzija ali i obaveza opozicionih predstavnika je bila da aktivno učestvuju u svim segmentima rada institucija i Vlade u cjelini, što su oni do jednog momenta i činili, da kažem potpuno otvoreno, i dali pozitivan impuls u radu izvršne vlasti.

Međutim, postavljanje ultimatuma i prijetnje da će se izaći iz Vlade nije saglasno opredjeljenju definisanom Sporazumom.

Mnogo smo posljednjih dana slušali o navodnoj obavezi konsenzualnog donošenja odluka u Vladi. Iz svega što smo mogli da vidimo i čujemo, Trojka konsenzus definiše kao obavezu DPS-a i drugih članica vladajuće većine da bezpogovorno prihvata njihove predloge. Ne! Podsjetiću ih da konsenzus, između ostalog, znači i **spremnost**, kako stoji u Sporazumu, za jednoglasno donošenje odluka u proceduri konstruktivnog dijaloga, razmjenom i uvažavanjem argumenata obije strane.

Vladajuća većina je, kada je konkretno u pitanju ugovor sa A2A, iskazala spremnost i želju za postizanje konsenzusa zajedničkim radom na vladinim tijelima i komisijama, sastancima sa resornim ministrima i potpredsjednikom Vlade, a na kraju italijanskom partneru poslala je predlog opozicionih partija, uprkos tome što smo smatrali da nije pravno utemeljen i dobar za Državu. Sa druge strane, cijenim da predstavnici Trojke nijesu uzvratili istom mjerom i pokazali isti nivo volje za postizanje konsenzusa.

Da ne bi bilo da se radi o mojim ili subjektivnim političkim ocjenama DPS-a, podsjetiću na Zakon o medijima zbog kojeg smo takođe čuli kritike opozicione Trojke. Pozivaju se na Sporazum i obavezu donošenja tog akta konsenzusom, a Predlog zakona o medijima su napisali sami, uz pomoć nekoliko sebi bliskih NVO.

Želim da saopštim da smo ovaj pristup – donošenje Zakona o medijima konsenzusom, usaglasili na nivou predsjednika stranaka i uz moje neposredno učešće.

To što nijesu konsultovali ostale potpisnike sporazuma bismo možda i prećutali, ali mislimo da ovakav krovni zakon za oblast medija ne možemo i ne smijemo donositi na prečac – bez širokih javnih konsultacija, bez pitanja predstavnika medija na koje se zakon odnosi, bez konsultacije sa stručnjacima iz državnih institucija i regulatornih agencija i na kraju bez poštovanja principa da zakone prije usvajanja šaljemo Evropskoj komisiji na mišljenje.

Kompleksne probleme, kakvi postoje u ovoj oblasti koja reguliše uslove za rad medija, treba riješiti, ali ne na prečac i unošenjem u zakon nejasnih i neprimjenjivih odredbi kojima vrvi njihov predlog.

Cijenimo uložene napore da se evropska praksa u ovoj oblasti u najvećoj mjeri primijeni i u Crnoj Gori kako bi se omogućilo stabilno poslovanje medija ali i povećanje profesionalizma. Ali postoje različiti mehanizmi kroz koje se ovi ciljevi mogu postići, a koji već postoje ili se mogu ugraditi u naš sistem na drugačiji način. Ne smijemo upadati u zamku koja bi naše najbolje namjere pretvorila u suštu suprotnost i praksu.

Pozivam sve potpisnike Sporazuma, na kojem smo mjesecima radili, da pažljivo i objektivno pročitaju ono što smo napisali i potpisali. A to je da je eksplicitno navedeno da je konsenzus potreban za izbor generalnog inspektora u Agenciji za nacionalnu bezbjednost. I njega smo obezbijedili. Kao i za i usvajanje akata Savjeta za privatizaciju. Stav koji se takođe često citira kaže: „Politički subjekti iskazuju SPREMNOST da zakone ili odluke od posebnog značaja usvajaju konsenzusom“.

Rekao sam već šta ta spremnost podrazumijeva.

Dakle, nije dobro da se iz teksta sporazuma čita samo ono što nekome odgovara. Budimo korektni i priznajmo makar pred sobom ako ne pred javnošću, da je DPS sa svojim koalicionim partnerima više puta iskazao spremnost za kompromis i konsenzus, što je potvrđeno i podrškom Vlade za više predloga i inicijativa opozicionih ministara.

Iskoristio bih i priliku da se osvrnem na optužbe o navodnoj opstrukciji koja prema iskazima opozicionih ministara dolazi od službenika sa kojima moraju da sarađuju. Uvažene kolege, crnogorska administracija nije dovoljno dobra i još je manje savršena. To nijesmo nikada krili niti poricali. Naprotiv, to smo jasno isticali i tražili pomoć od EU kako bi se sprovele sveobuhvatne reforme u toj oblasti i napravila efikasna i funkcionalna javna administracija koja će biti pravi servis građanima i temelj sprovođenja vladinih razvojnih politika.

Nemojte da mislite da ovakva administracija nije problem i nije kočnica u radu i DPS ministarima. Ali mi radimo, mi ne tražimo izgovore za nemogućnost ostvarivanja ciljeva dovoljno efikasno koliko bismo željeli. Prihvatili smo posao i trudimo se da uz postojeće kapacitete damo najbolje moguće rezultate, istovremeno pokušavajući da administraciju ojačamo. Današnja sjednica Vlade bila je posvećena, između ostalog, i tom pitanju kroz usvajanje Strategije reforme javne uprave 2016-2020.

Pozivamo Vas da uradite isto. Dakle, pozivamo Trojku da uradi isto, da neracionalnim dnevno-političkim potezima za koje vjerujem da imaju za cilj popravljanje političkog rejtinga i obezbjede prelazak cenzusa na predstojećim izborima, ne potiremo ono što smo do sada postigli i što nam je cilj – jačanje povjerenja u izborni proces i izbor vlade koja će imati nesporan legitimitet za rad na zahtjevnim poslovima ekonomskog i demokratskog razvoja zemlje u naredne četiri godine.

Međutim, ukoliko ne uvažite ovaj naš poziv, i ukoliko ne bude takve želje, DPS za razliku od drugih, neće odustati i predati se samo zato što je teško postići rezultate i opravdati povjerenje i podršku javnosti. Naprotiv. Nastavićemo predano da radimo i obezbijedimo građanima da svoju volju izraze na demokratskim izborima, čiju regularnost će potvrditi, nadam se, i na stotine domaćih i međunarodnih posmatrača koji će ih pratiti.